講古文聯句
帝出於震，文明始敷。——潘述山嶽降氣，龜龍負圖。——裴濟爰有書契，乃立典謨。——皎然先知孔聖，飛步天衢。——湯衡漢承秦弊，尊儒尚學。——潘述百氏六經，九流七略。——裴濟屈宋接武，班馬繼作。——皎然或頌燕然，或贊麟閣。——湯衡降及三祖，始變二雅。——潘述仲宣閑和，公幹蕭灑。——皎然士衡安仁，不史不野。——皎然左張精奧，嵇阮高寡。——湯衡暨於江表，其文鬱興。——湯衡綺麗爭發，繁蕪則懲。——潘述詞曄春華，思清冬冰。——潘述景純跌宕，遊仙獨步。——湯衡青雲其情，白璧其句。——湯衡靈運山水，實多奇趣。——潘述遠派孤峰，龍騰鳳翥。——潘述陶令田園，匠意真直。——皎然春柳寒松，不凋不飾。——皎然江淹雜體，方見才力。——湯衡擬之信工，似而不逼。——湯衡鮑昭從軍，主意危苦。——潘述氣勝其詞，雅愧於古。——潘述隱侯似病，創制規矩。——皎然時見琳琅，惜哉榛楛。——皎然謝脁秀髮，詞理翩翩。——湯衡孤標爽邁，深造精研。——湯衡惠休翰林，別白離堅。——潘述有會必愜，無慚曩賢。——潘述吳均頗勁，失於典裁。——皎然竟乏波瀾，徒工邊塞。——皎然彼柳吳興，高視時輩。——湯衡汀洲一篇，風流寡對。——湯衡何遜清切，所得必新。——潘述緣情既密，象物又真。——潘述江總徵正，未越常倫。——皎然時合風興，或無淄磷。——皎然二杜繁俗，三劉瑣碎。——湯衡陳徐之流，陰張之輩。——湯衡伊數公者，閫域之外。——潘述籲此以還，有固斯鄶。——潘述